ຫົວໜ້າ ສປຊ ຊຸກຍູ້ ໃຫ້ເອົາມາດຕະການ ຍຸດຕິ​ການ​ລ່ວງ​ລະ​ເມີດ ​ແລະ​ການ​ສວ​ຍ​ໃຊ້ ທາງ​ເພດ 
ເລຂາທິການ​ໃຫຍ່​ ສປຊ ທ່າ​ນ Ban Ki-moon ກ່າວ​ວ່າ ຕ້ອງ​ໄດ້​​ເອົາ​ມາດ​ຕະການ “​​ທີ່​​ເດັດ​ດ່ຽວ ​ແລະກ້າຫານ” ​​ເພື່ອ​ຍຸດຕິ ​ການ​ລ່ວງ​ລະ​ເມີດ ​ແລະ​ການ​ສວ​ຍ​ໃຊ້ ທາງ​ເພດ.
ເລຂາທິການໃຫຍ່ ສະຫະປະຊາຊາດ ທ່ານ Ban Ki-moon ກ່າວໃນວັນພະຫັດວານນີ້ວ່າ ຕ້ອງໄດ້ເອົາມາດຕະການ “ທີ່ ເດັດດ່ຽວ ແລະກ້າຫານ” ເພື່ອຍຸດຕິການລ່ວງລະເມີດ ແລະ ການສວຍໃຊ້ທາງເພດ ໂດຍກໍາລັງຮັກສາສັນຕິພາບສະຫະ ປະຊາຊາດ ໃນການຖະແຫຼງຕໍ່ບັນດາສະມາຊິກ 15 ປະເທດ ຂອງສະພາ ຄວາມໝັ້ນຄົງ ສະຫະປະຊາຊາດນັ້ນ ທ່ານ Ban ກ່າວວ່າ ການກ່າວຫາ 69 ກໍລະນີ ໃນການລ່ວງລະເມີດທາງເພດ ພຽງແຕ່ໃນໃນປີແລ້ວນີ້ ກໍໄດ້ບ່ອນທຳລາຍໃນຄວາມເຊື່ອຖື ທີ່ມີຕໍ່ສະຫະປະຊາຊາດ ແລະຜູ້ຄົນ ທີ່ກອງກຳລັງຖືກສົ່ງໄປ ປົກປ້ອງນັ້ນ ທ່ານ Ban ກ່າວວ່າ “ມັນເປັນການທໍລະຍົດຕໍ່ຄຸນຄ່າ ແລະຫລັກການທີ່ ສະຫະປະຊາຊາດ ຕັ້ງໃຈທີ່ຈະສ້າງຄວາມຄືບໜ້າໃຫ້ ແລະເປັນມົນທິນຕໍ່ຄວາມໜ້າເຊື່ອຖື ຂອງກໍາລັງຮັກສາ ສັນຕິພາບ ສະຫະປະຊາຊາດ ທັງໝົດ ” ການປະຕິບັດງານ ຂອງສະຫະປະຊາຊາດ ຢູ່່ໃນສາທາລະນະລັດອາຟຣິກາກາງ ຫລື MINUSCA ໄດ້ເປັນເປົ້າໝາຍຂອງການກ່າວຫາຫຼາຍທີ່ສຸດ ໃນການລ່ວງ ລະເມີດ ແລະສວຍໃຊ້ທາງເພດ ຄືມີທັງໝົດ 22 ກໍລະນີໃນປີແລ້ວນີ້ ແລະອີກຫລາຍໆກໍລະນີ ໃນປີ 2016 ຫົວໜ້າສະຫະປະຊາຊາດ ໄດ້ດຳເນີນນະໂຍບາຍ “ສູນກໍລະນີ” ບໍ່ໃຫ້ເກີດການກະທຳຜິດ ດັ່ງກ່າວ ມາເປັນເວລາຫລາຍປີແລ້ວ ແຕ່ວ່າກໍລະນີເຫຼົ່ານີ້ແມ່ນຍັງສືບຕໍ່ເພີ້ມທະວີຂື້ນ ຢູ່ໃນລາຍງານເດືອນແລ້ວກ່ຽວກັບເລື້ອງດັ່ງກ່າວ ເລຂາທິການໃຫຍ່ ໄດ້ສະເໜີຂໍ້ລິເລີ້ມ ໃໝ່ເພື່ອເສີມຄວາມເຂັ້ມແຂງ ໃຫ້ແກ່ການຕອບຮັບຂອງສະຫະປະຊາຊາດ ຮວມທັງຈະ ໃຫ້ການຊ່ວຍເຫລືອ ເພື່ອຍຸດຕິການບໍ່ຖືກລົງໂທດ ໃຫ້ການຊ່ວຍເຫລືອແກ່ຜູ້ເຄາະຮ້າຍ ແລະປັງປຸງຄວາມຮັບຜິດຊອບຕໍ່ບັນດາຜູ້ກະທຳຜິດ ເລຂາທິການໃຫຍ່ ໄດ້ຮຽກຮ້ອງໃຫ້ກອງທະຫານ ແລະຕຳຫລວດ ບອກຊື່ປະເທດ ເພື່ອ ຈະເປີດການດຳເນີນຄະດີໂດຍສານທະຫານ ຢູ່ທີ່ຄ້າຍຂອງກຳລັງຮັກ ສາສັນຕິພາບ ບ່ອນທີ່ການລ່ວງລະເມີດມີການກ່າວຫາວ່າໄດ້ເກີດຂຶ້ນນັ້ນ ແລະທ່ານໄດ້ຮຽກຮ້ອງໃຫ້ ເກັບກຳເອົາຕົວຢ່າງ DNA ຈາກບັນດາຜູ້ທີ່ຖືກກ່າວຫາວ່າ ກະທຳຄວາມຜິດ